Familie treur oor wildboer se doodAdré Els (Foto: Adré Els, Facebook) Meer as vier jaar ná die moord op Piet Els (86), ŉ bekende sakeman van Kimberley, moet die Els-gesin sy jongste seun ook nou groet. Adré Els (41) se liggaam is verlede Woensdag omstreeks 11:00 in die veld op sy wildsplaas in die Schmidtsdrift-omgewing naby Kimberley aangetref. Familielede het op hom afgekom. Volgens kapt. Sergio Kock, polisiewoordvoerder, het Els ’n wond in sy kop gehad en daar was ’n vuurwapen op die toneel. “Die polisie vermoed geen vuilspel nie,” sê Kock. Adré het ’n dag voor sy dood in ŉ Facebook-plasing gevra dat die Here hom veilig moet hou en het die bloed van die Here oor homself gepleit. Soortgelyke boodskappe het ’n maand voor sy dood gereeld op sy Facebook-blad verskyn. ’n Gedenkdiens vir Els vind Woensdag om 10:00 in Taberna Dei Diamantstad in Kimberley plaas. Pieter Els, Adré se broer, het almal op Facebook namens die Els-familie bedank vir hul omgee, liefde en ondersteuning ná Adré se dood. Adré se vriende en familie het ook hul skok en hartseer oor sy dood op Facebook uitgespreek. “Adré Els, my maat, ek het nie woorde nie, ’n bitter groot skok ek kan dit nie glo nie en kan dit nie verstaan nie, maar ja dis nie ons as mens se plek om te probeer antwoorde te kry vir ons vrae nie. Jy was ’n baie goeie mens, altyd vriendelik en opreg min het ons geweet jy is ook maar mens met jou eie laste. Die laaste tyd was vir jou ’n stryd. Ons gaan jou mis (sic),” skryf Ruhan Stokkies Swanepoel. “Dit is so onwerklik, kan dit nog steeds nie glo nie. Jy los ŉ groot leemte in baie mense se lewens. Duisende se harte is seer vandag en myne is gebroke. Vriende vir meer as 36 jaar,” skryf Cornell Poggenpoel. Els se pa, Piet, en dié se vriendin, Rikkie Alsemgeest, albei bekende sakelui van Kimberley, is die aand van 23 Januarie 2018 op Piet se plaas sowat 10 km buite die dorp aangeval. Piet is sowat vier maande ná die aanval in die hospitaal dood. Die verhoor van Morapedi Rankali, Motlalentwa Qhautse, Lizbeth Ndlala, Themba Lawrence Maja, Oupa Jeffrey Mahomane, Samson Sam Mbokane en Jabulani Wilson Zuma het in April in die hooggeregshof in Kimberley begin. Die verhoor sal na verwagting vandeesmaand voortgesit word. Daar word beweer dat die beskuldigdes die aand by Piet se plaashuis ingebreek en hom en Alsemgeest aangerand en gemartel het. Die beskuldigdes het glo geld, goue muntstukke, diamante, juwele, kameras, vuurwapens en Els se motor gebuit.